Anna Habsburská (1601 – 1666)

Anna Rakúska (* 22. september 1601, Madrid – † 20. január 1666, Paríž), rodená španielska infantka, bola od roku 1615 francúzska kráľovná a v rokoch 1643 až 1651 francúzska regentka.

 Pôvod 
Narodila sa ako najstaršia dcéra španielskeho kráľa Filipa III. zo španielskej vetvy Habsburgovcov a Margaréty Habsburskej.

 Život 
V roku 1615 sa vydala za francúzskeho kráľa Ľudovíta XIII. Sobáš bol výsledkom prošpanielskej politiky vtedajšej regentky Márie Medicejskej. Ľudovítova sestra Alžbeta Bourbonská sa vydala za Anninho brata, budúceho kráľa Filipa IV. Ich dcéra Mária Terézia Habsburská sa vydala za Anninho syna Ľudovíta.

Anna Rakúska niekoľkokrát potratila, dediča trónu sa manželskému páru podarilo splodiť až 23 rokov po svadbe. Po smrti Ľudovíta XIII v roku 1643 sa stala regentkou a vládla za v tom čase ešte maloletého Ľudovíta. Na riadenie monarchie mala dohliadať Rada ustanovená závetom Ľudovíta XIII. Anna Rakúska sa proti závetu postavila a žiadala, aby bol zrušený a jej regentstvo vyhlásené za bezpodmienečné. Parlament jej nakoniec vyhovel (v domnení, že túto moc využije na zníženie vplyvu pozostalých po kardinálovi Richelieum) a vyhlásil, že reštrikcie uvalené na regentku porušujú princípy a jednotu monarchie. Anna Rakúska tak získala právo menovať vlastnú Radu.

Francúzi o nej hovorili „kráľovná je tak dobrá“, bola však údajne – napriek svojmu miernemu vzhľadu – náchylná k výbuchom hnevu. 

Všetkých prekvapila, keď si za svojho prvého ministra zvolila Richelieuovho chránenca Giulia Mazariniho, prezývaného Mazarin. Dopisy medzi Annou Rakúskou a Mazarinom nasvedčujú, že pravdepodobne bol medzi nimi hlbší vzťah: Mazarin sa stal v krátkom čase jej pravou rukou a získal veľký politický vplyv. 

Anna Rakúska odovzdala vládu svojmu synovi Ľudovítovi XIV. po dosiahnutí plnoletosti. Zomrela v Louvre za prítomnosti rodiny i celého dvora.

 Rodina 
21. novembra 1615 sa vydala za Ľudovíta XIII. a mali dve deti:
 Ľudovít XIV. (* 5. september 1638 –  † 1. september 1715) ∞ 1660 Mária Terézia Habsburská (* 1638 – † 1683), španielska infantka, dcéra španielskeho kráľa Filipa IV. a Alžbety Bourbonskej
 Filip I. Orleánsky (* 21. september 1640 – † 9. jún 1701), vojvoda orleánsky, známy aj ako Monsieur
 1661 – Henrietta Anna Stuartová (* 1644 – †  1670), dcéra anglického kráľa Karola I. a Henrietty Márie Bourbonskej
 1671 – Alžbeta Šarlota Falcká (* 1652 – † 1722), dcéra falckého kurfirsta Karola I. Ľudovíta a Šarloty Hessenskej z Kasselu

 Genealógia 

 Iné projekty 

 Zdroj 

Kategória:Španielske princezné
Kategória:Kráľovské manželky Francúzska
Kategória:Regentky
Kategória:Španielski Habsburgovci
Kategória:Kráľovské manželky Navarry
Kategória:Zakladatelia kláštorov
Kategória:Úmrtia na rakovinu prsníka
Kategória:Osobnosti z Madridu
Kategória:Regenti Francúzska
Kategória:Pochovaní v bazilike Saint-Denis
Kategória:Arcivojvodkyne